3.5.2023
DA
Den Europæiske Unions Tidende
C 156/29
Jordbundsforholdene i amtet Szabolcs-Szatmár-Bereg er særdeles velegnede til æbleproduktion.
Jordbundsforholdene og de topografisk-klimatiske forhold i de naturlige geografiske områder i amtet Szabolcs-Szatmár-Bereg har gjort det muligt at dyrke æbler og andre frugtarter, der er naturligt hjemmehørende i et tempereret klima, på en økonomisk levedygtig måde i amtet (Pethő, 2005).
Den næststørste alluviale slette i Ungarn, som når op på en højde på 20-50 meter fra flodsletten Transtisza, er beliggende i amtet Szabolcs-Szatmár-Bereg.
Humusindholdet — ca. 2 % — og det høje calciumindhold i chernozemjorden, der er dannet på den sandede løssjord i den alluviale slettes flade områder, samt den lette siltjord, der er dannet af Tiszas bifloder, er gunstigt for plantningen af æbletræer.
Antallet af solskinstimer ligger mellem 1 950 og 2 050, hvilket er ca. 300-400 timer mere end i landene vest og nord for Ungarn.
Amtets klimaforhold er således gunstige for æbleproduktion.
Ud over solskin påvirkes amtets klima også af luftmasserne fra kysten, fastlandet og Middelhavet.
Som følge heraf er det nogle gange påvirkningen fra kystklimaet og andre gange påvirkningen fra fastlandsklimaet, der er dominerende.
Dyrkningssæsonen i amtet Szabolcs-Szatmár-Bereg begynder 6-8 dage senere end i andre amter i Ungarn.
Somrene er moderat varme med en gennemsnitstemperatur i juli på 20-23 °C.
I efterårsmånederne er den daglige gennemsnits­ temperatur 1-2 °C lavere end i resten af landet på grund af den højere stråling om natten, hvilket gør modningsprocessen langsommere.
De iboende kvaliteter og nydelsesværdien af »Szabolcsi alma« skyldes primært miljøfaktorerne under modningen, nemlig temperatur, sollys og fugtighed tidligt om morgenen.
Den relative luftfugtighed er ca. 75 % i sommermånederne.
Den højere relative luftfugtighed i september har en yderst gavnlig indvirkning på frugtens farve og modningstempoet.
Modningsprocessen for »Szabolcsi alma« er således langsommere, og der dannes flere af de forskellige næringsstoffer i frugten.
Derfor har »Szabolcsi alma« et højere sukkerindhold, nemlig mindst 12 °Brix for Gala, Red Delicious og Idared og mindst 13 °Brix for Jonathan, Jonagold, Golden Delicious og Pinova, alt afhængigt af sorten.
Det er det høje sukkerindhold, som giver »Szabolcsi alma« sin sødsyrlige karakter.
I september bidrager de varme dage, den høje relative luftfugtighed og de kølige nætter samt dugdannelsen tidligt om morgenen i betydelig grad til den kraftige farve på »Szabolcsi alma« og til dannelsen af et højt syreindhold og aromaer, der resulterer i en sødsyrlig smag.
Jordbundens høje calciumindhold betyder, at frugtkødet også har et højere calciumindhold, hvilket giver »Szabolcsi alma« et sprødt kød og en fasthed på mindst 5,5 kg/cm2.
Ud over at have et ideelt produktionsområde nyder producenterne i amtet Szabolcs-Szatmár-Bereg godt af en ekspertise, der bygger på erfaringer, som er indsamlet gennem århundreder, og som har en positiv indvirkning på produktionen af »Szabolcsi alma«.
Ekspertise i produktion af »Szabolcsi alma« videreføres fra generation til generation i det afgrænsede geografiske område.
Af afgørende betydning for de egenskaber, der er nævnt i punkt 3.2, er producenternes ajourførte viden om sorter, anvendelse af certificeret formeringsmateriale og æbledyrkning.
Forskningsinstituttet for dyrkning af frugt og prydplanter, Újfehértó, har i over 70 år støttet dette med sortsvedligeholdelse, produktion af certificeret formerings­ materiale og ydelse af ekspertrådgivning.
Forskningsinstituttet beskæftiger sig med forskning i produktionsområdet for »Szabolcsi alma«, registrering af frugttræer, dyrkning og fysiologiske undersøgelser af æblesorter samt udvikling af metoder til sortscertificering.
Frugtproduktion er en århundredgammel tradition i amtet Szabolcs-Szatmár-Bereg takket være de gunstige jordbunds- og klimaforhold.
Dette bekræftes i værkerne fra den berømte osmanniske rejsende Evliya Çelebi, som i sine bind, hvor han beskrev sine rejser i Ungarn mellem 1660 og 1666, skrev om de rige frugtplantager i Szabolcs, avlernes velstand og den yderst velsmagende frugt.
Han skrev også, at der blev produceret så stor en mængde frugt i området, at den gav rigeligt med næring til de invaderende osmanniske tropper.
Efter Anden Verdenskrig blev der indført en stor plantageordning, som resulterede i oprettelsen af næsten 50 % af landets æbleplantager i amtet Szabolcs-Szatmár-Bereg, der tegner sig for over halvdelen af den nationale produktion.